钦定古今图书集成/明伦汇编/氏族典/第137卷 > 《四川总志》 > 文震孟
## 钦定古今图书集成/明伦汇编/氏族典/第137卷 > 《四川总志》 > 文震孟

按《明外史文震孟传》：“震孟，字文起，吴县人，待诏征明
曾孙也。祖国子博士彭，父卫辉同知元发，并有名行。
震孟弱冠举于乡，积学砥行，负盛名。十赴会试，至天
启二年，始以殿试第一授翰林院修撰。时魏忠贤渐
窃柄，数斥逐大臣。震孟愤，上《勤政讲学疏》。疏入，忠贤
不即奏，俟帝内宴为偶人戏毕，因进震孟疏曰：‘所言
傀儡，即偶人也。见圣躬短小，遂以相比’。”帝颔之。一日
讲筵竣，忠贤传旨廷杖震孟八十，调外。震孟不赴调
而归。六年冬，太仓进士顾同寅、生员孙文豸坐以诗
悼惜熊廷弼，为兵马司所缉获。御史门克新指为妖
言，以震孟与往还，株连及之，斥为民。崇祯元年召为
侍读，改左中允，充日讲官。三年春，都城戒严，大臣多
去国。忠贤遗党王永光辈日乘机报复，顺天巡抚方
大任遂希指力诋东林，震孟抗疏极陈其谬。帝方眷
永光，不报。寻进左谕德，掌司经局，直讲如故。既忤权
臣，欲避去，出封益府，便道归，遂不复出。五年即家擢
右庶子。久之，擢少詹事。八年，贼犯皇陵，震孟陈致乱
之源。故事，讲筵不列《春秋》。帝以有裨治乱，令择人进
讲。震孟，《春秋》名家，温体仁虑其讥切时政，隐不举。次
辅钱士升指及之，体仁遂以其名上。及进讲，果称帝
旨。震孟乃两疏辞疾，不许。帝增置阁臣，特擢震孟礼
部左侍郎兼东阁大学士，入阁预政。两疏固辞，不许。
都给事中许誉卿者，故劾忠贤有声，震孟欲用为南
京太常卿。体仁忌誉卿抗直，讽吏部尚书谢陞劾其
营求美官，语侵震孟，落职闲住。震孟刚方贞介，有古
大臣风，扼于权奸，不竟其用。归半载，会甥姚希孟卒，
哭之恸，未几亦卒。十二年复故官。十五年赠礼部尚
书，赐祭葬，官一子。福王时，追谥“文肃。”二子：秉、乘。